b'\n_START_ARTICLE_\nOperaci\xc3\xb3 Lle\xc3\xb3 Mar\xc3\xad\n_START_PARAGRAPH_\nL\'Operaci\xc3\xb3 Lle\xc3\xb3 Mar\xc3\xad (en alemany: Unternehmen Seel\xc3\xb6we) va ser un pla alemany per envair la Gran Bretanya durant la Segona Guerra Mundial. La invasi\xc3\xb3 no es va arribar a executar, malgrat que els seus preparatius van ser molt intensos i l\'amena\xc3\xa7a d\'invasi\xc3\xb3 es va manternir for\xc3\xa7a temps, primer per mantenir una pressi\xc3\xb3 psicol\xc3\xb2gica sobre la poblaci\xc3\xb3 i el govern brit\xc3\xa0nics, i posteriorment per encobrir els plans alemanys d\'atac contra la Uni\xc3\xb3 Sovi\xc3\xa8tica.\n_START_SECTION_\nInici del pla d\'invasi\xc3\xb3\n_START_PARAGRAPH_\nAquest pla va ser mencionat per primera vegada davant Hitler en una reuni\xc3\xb3 del 21 de maig de 1940, tanmateix, la Kriegsmarine ja havia estudiat una invasi\xc3\xb3 el novembre de 1939 (Plan Nord-oest), segons les ordres de l\'Almirall Erich Raeder del 15 de novembre de 1939._NEWLINE_Amb l\'\xc3\xa8xit alemany en les primeres fases de l\'Operaci\xc3\xb3 Fall Gelb, el Gran Almirall Erich Raeder va plantejar en privat a Hitler la possibilitat d\'una invasi\xc3\xb3,  Hitler no hi mostr\xc3\xa0 un inter\xc3\xa8s particular._NEWLINE_Nom\xc3\xa9s quan va ser evident que el govern brit\xc3\xa0nic no estava disposat a establir negociacions de pau, Hitler, amb moltes retic\xc3\xa8ncies, va permetre que s\'analitz\xc3\xa9s i planifiqu\xc3\xa9s l\'operaci\xc3\xb3. De forma aut\xc3\xb2noma, el Contraalmirall Fricke havia elaborat ja el 27 de maig un memorandum sota el nom "Estudi Anglaterra", sobre la base de "Nord-oest", on les zones de desembarcament se situaven o b\xc3\xa9 entre Portland i Yarmouth, o entre l\'estuari del T\xc3\xa0mesi i Newcastle upon Tyne. En aquest per\xc3\xadode tamb\xc3\xa9 s\'adapten un cert nombre de tancs per a dotar-los de capacitats submergibles._NEWLINE_Per a la invasi\xc3\xb3 es va elaborar la Directiva n\xc3\xbamero 16, de 16 de juliol de 1940. En l\'esborrany s\'anomenava aquesta Directiva com "Lle\xc3\xb3", i sembla que va ser el mateix Hitler qui li va canviar el nom al de  Lle\xc3\xb3 mar\xc3\xad La Directiva no considerava cap altra opci\xc3\xb3 que la de creuar el Canal de la M\xc3\xa0nega pel seu punt m\xc3\xa9s estret._NEWLINE_Cada arma de l\'Ex\xc3\xa8rcit alemany tenia assignades tasques molt detallades en la Directiva. L\'ex\xc3\xa8rcit de terra havia d\'ocupar-se del pla d\'operacions de les forces que compondrien la primera onada i les successives. La Marina havia d\'ocupar-se de reunir els mitjans necessaris per al transport en els ports d\'invasi\xc3\xb3. Quant a la Luftwaffe, a m\xc3\xa9s de tenir la tasca clau d\'eliminar l\'amena\xc3\xa7a de la RAF, proporcionaria escolta a\xc3\xa8ria a la flota d\'invasi\xc3\xb3 i als combois de subministraments._NEWLINE_Els alemanys esperaven utilitzar un mili\xc3\xb3 de soldats en la conquesta de Gran Bretanya.\n_START_SECTION_\nAbandonament del pla\n_START_PARAGRAPH_\nDespr\xc3\xa9s dels retards el setembre setembre de 1940, el 12 d\'octubre el pla es va cancel\xc2\xb7lar per una nova Directiva de Hitler._NEWLINE_El desembre de 1940 Hitler va senyalar a Von Brauchitsch que "no considerava ja l\'execuci\xc3\xb3 del Lle\xc3\xb3 Mar\xc3\xad possible".'